ToekomsVenster: Ek het al vergeet hoe dit voel om gelukkig te wees(Foto: Pixabay) “Iemand wat elke dag reg leef en met insig optree, se lewe is vol geluk. Die blydskap wat uit ’n wyse lewe straal, is baie kosbaar. Dit is baie meer werd as al die banke se geld en al die myne se goud, baie meer as die allerkosbaarste dinge wat jy graag wil hê.” – Spreuke 3:13-15 Hierdie week gaan ons gesels oor ŉ paar uitdagings wat ook gelowige mense beleef. Die feit dat ons glo, en die genade van die Here as ŉ werklikheid beleef, het daarin dat ons met Hom versoen is, maar beteken uiteraard nie dat ons nie van tyd tot tyd uitdagings in die gesig staar nie. Inteendeel, die lewe is gekompliseerd en dit geld eweneens vir Christene. Ons huil, lag, verlang, droom en bekommer ons net soos ander mense. Dalk selfs meer, omdat ons innerlike mens verlig is en sensitief is vir wat in ons en rondom ons aan die gebeur is. Vandag gesels ons oor geluk. Wanneer is ŉ mens gelukkig? Dit is inderdaad ŉ baie goeie vraag en elke mens sal dit waarskynlik anders verwoord. Dit neem egter nie lank voordat ŉ mens agterkom dat geluk nie in die eerste plek in eksterne dinge kan lê nie. Materiële besittings, selfs luukse goedere, is aangenaam en goed om te mag geniet maar die afwesigheid daarvan behoort jou nie sielsongelukkig te maak nie. Dit geld eweneens vir vele ander sake sonder om die belangrikheid van finansiële onafhanklikheid en versorging van die tafel te vee. Daar is mense wat in die grootste weelde leef en tog sielsongelukkig is. Daar is mense wat van die hand na die mond leef, maar altyd vrolik en vriendelik is. Dit alles dui daarop dat geluk in jouself lê. As jy oorhoops, krities en liefdeloos met jouself is, sal jy moeilik innerlike vrede en stabiliteit beleef. Jy is dan jou grootste vyand, hoe verwag jy om ook bly te wees en vreugde te beleef? Sommige Christene glo dat ŉ mens nie gelukkig mag wees nie. Treurigheid en somberheid en ŉ verslaentheid van gees is tekens van die geestelike lewe. Ek onthou hoe iemand vir my juis op ŉ tydstip dat ek teen die grond was gesê het dat God ons nie geskape het om vreugdevol en vervuld te wees nie. Sy woorde was: “God stel nie in jou geluk belang nie.” Nee, jy moet baie bewus wees van die swaar kruis wat jou skouers skuur, dit sou tekens van ware dissipelskap wees. Die vraag is, watter pa maak so met sy kinders? Tog seker nie ons hemelse Vader nie! Wat is die nut van die kruis en die opstanding as ons sukkel om ons koppe op te tel en die lewe in die oë kyk? Nee wat, dit kan nie die God van die Bybel wees nie. Geluk lê daarin dat ek weet dat my naam geskryf is in die Boek van die lewe en van die Lam, dat ek God se gunsgenoot is en dat Hy baie van my hou, ja, my onuitspreeklik liefhet. Dit lê daarin dat ek enig in my soort is, dat Hy ŉ plan met my lewe het en dat niks my ooit kan skei van sy liefde nie. Wanneer laas het jy vreugde belewe? Sluit bewustelik weer daarby aan. Bring wat tussenin lê na die Here. Kry by Hom wat jy nodig het, vergiffenis, begrip, liefde, omgee, ondersteuning en omhels die lewe as genade gawe van God. Jy sê, jy het al vergeet hoe dit voel om gelukkig te wees. God wil dit vir jou gee as gawe. Omhels dit.